C 434/10
EL
Επίσημη Εφημερίδα της Ευρωπαϊκής Ένωσης
15.11.2022
Τρίτη 5 Απριλίου 2022
42.
τονίζει ότι πρέπει να διασφαλιστεί η ταχεία εφαρμογή και λειτουργία της Ειδικής Επιτροπής Αλιείας, η οποία θα πρέπει να λαμβάνει ισόρροπες αποφάσεις έναντι των δύο μερών και να εξασφαλίζει μακροχρόνια και βιώσιμη διαχείριση των πόρων, μεταξύ άλλων δίνοντας προτεραιότητα σε εργασίες για επείγοντα ζητήματα, όπως η πρακτική εφαρμογή της πρόσβασης σε ύδατα και ο ορισμός της «άμεσης αντικατάστασης» ενός επιλέξιμου πλοίου, ώστε να διευκολυνθεί περαιτέρω η πιστή εφαρμογή της συμφωνίας εμπορίου και συνεργασίας· 43. τονίζει ότι θα πρέπει να υπάρχει διαφάνεια όσον αφορά το έργο της Ειδικής Επιτροπής Αλιείας και ότι το Ευρωπαϊκό Κοινοβούλιο θα πρέπει να έχει τακτική ενημέρωση σχετικά με το έργο της και τις αποφάσεις που λαμβάνει, τόσο πριν όσο και μετά τις συνεδριάσεις της· ζητεί να προσκληθούν τεχνικοί εκπρόσωποι της Επιτροπής Αλιείας του Ευρωπαϊκού Κοινοβουλίου να συμμετάσχουν στις συνεδριάσεις της ειδικής επιτροπής αλιείας ως παρατηρητές· 44. προτρέπει την Επιτροπή και το Συμβούλιο να διασφαλίσουν ότι όλες οι αποφάσεις που λαμβάνονται στο πλαίσιο της συμφωνίας εμπορίου και συνεργασίας σέβονται τις αρμοδιότητες των διαφόρων θεσμικών οργάνων της Ένωσης και ακολουθούν την κατάλληλη νομοθετική διαδικασία, ιδίως όσον αφορά τα τεχνικά μέτρα· 45.
υπενθυμίζει ότι η συμφωνία εμπορίου και συνεργασίας προβλέπει τη διαβούλευση των μερών με την κοινωνία των πολιτών· τονίζει τη σημασία της συμπερίληψης των περιφερειακών οντοτήτων που εκπροσωπούν τον τομέα και των περιφερειακών δημόσιων αρχών σε συμβουλευτικές ομάδες, διασφαλίζοντας ότι οι παράκτιες κοινότητες σε περιφέρειες που επηρεάζονται άμεσα ή έμμεσα προστατεύονται νομικά δυνάμει της συμφωνίας εμπορίου και συνεργασίας, μεταξύ άλλων από τις επιπτώσεις τυχόν μονομερών αποφάσεων που λήφθηκαν από το Ηνωμένο Βασίλειο· 46.
προτρέπει τους εκπροσώπους του αλιευτικού τομέα, τις περιφερειακές διοικήσεις, τις παράκτιες κοινότητες και λοιπά ενδιαφερόμενα μέρη να συμμετέχουν ενεργά στην παρακολούθηση και εφαρμογή της συμφωνίας εμπορίου και συνεργασίας, ειδικότερα μέσω της συμμετοχής τους στις εσωτερικές συμβουλευτικές ομάδες και στο φόρουμ της κοινωνίας των πολιτών που προβλέπονται στα άρθρα 13 και 14 της συμφωνίας· προτρέπει την Επιτροπή να προωθήσει, για τον σκοπό αυτόν, τη σύσταση εσωτερικής συμβουλευτικής ομάδας για την αλιεία, με την επιφύλαξη των ήδη υφιστάμενων γνωμοδοτικών συμβουλίων· 47. αναθέτει στην Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στην Επιτροπή των Περιφερειών, στις κυβερνήσεις και τα κοινοβούλια των κρατών μελών και στην κυβέρνηση και το κοινοβούλιο του Ηνωμένου Βασιλείου της Μεγάλης Βρετανίας και της Βόρειας Ιρλανδίας, του Τζέρσεϋ, του Γκέρνσεϊ, της Νήσου του Μαν, της Νορβηγίας, της Ισλανδίας, της Γροιλανδίας και των Νήσων Φερόε.